AOT ปรับงบพัฒนาสนามบิน 6 แห่งเพิ่มเป็น 1.94 แสนลบ. จากเดิม 1.7 แสนลบ.
AOT ปรับงบพัฒนาท่าอากาศยาน 6 แห่ง ในช่วง 5 ปีนี้ เพิ่มเป็น1.94 แสนลบ. จากเดิม 1.7 แสนลบ. คาดรองรับผู้โดยสารรวมเพิ่มเป็น 190 ล้านคน จาก 83.5 ล้านคนในปัจจุบัน มองเที่ยวบิน-ผู้โดยสารยังเติบโตอย่างต่อเนื่อง
30 มิ.ย. 2559

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า บริษัทมีแผนลงทุนสำหรับพัฒนาท่าอากาศยานทั้ง 6 แห่งในช่วง 5 ปีนี้ โดยมีวงเงินประมาณ 1.94 แสนล้านบาท ปรับเพิ่มจากวงเงินเดิม 1.7 แสนล้านบาท ซึ่งแผนพัฒนาท่าอากาศยานทั้ง 6 แห่ง จะสามารถรองรับผู้โดยสารรวมเพิ่มเป็น 190 ล้านคน จากจำนวน 83.5 ล้านคนในปัจจุบัน โดยแผนลงทุนดังกล่าว มีดังนี้
1.แผนพัฒนาท่าอากาศยานสุวรรณภูมิ วงเงินลงทุน 117,470 ล้านบาท แบ่งเป็นโครงการพัฒนาท่าอากาศยานสุวรรณภูมิ ระยะ 2 การก่อสร้างทางวิ่งเส้นที่ 3 และการก่อสร้างอาคารผู้โดยสารหลังที่ 2 ซึ่งคาดว่าจะดำเนินโครงการทั้งหมดแล้วเสร็จในปี 64 และจะทำให้ท่าอากาศยานสุวรรณภูมิสามารถรองรับผู้โดยสารได้เป็น 90 ล้านคนต่อปี
2.แผนพัฒนาท่าอากาศยานดอนเมือง วงเงินลงทุน 31,870 ล้านบาท แบ่งเป็นโครงการพัฒนาท่าอากาศยานดอนเมือง ระยะ 2 โดยดำเนินการ 2 ระยะ คือการปรับปรุงอาคารผู้โดยสารอาคาร 2 ซึ่งดำเนินการเสร็จแล้ว ส่วนระยะ 3 จะมีการดำเนินการก่อสร้างอาคาร Junction Building ซึ่งจะมีทางเชื่อมระหว่างตัวอาคารกับสถานีรถไฟดอนเมือง การปรับปรุงอาคารผู้โดยสารอาคาร 1 ปรับปรุงถนนภายในท่าอากาศยาน การปรับปรุงอาคารเทียบเครื่องบินหมายเลข 6 การขยายลานจอดอากาศยานทำให้มีหลุมจอดอากาศยานเพิ่มขึ้นอีก 12 หลุดจอด และการก่อสร้างอาคารจอดรถและอาคารสำนักงาน คาดว่าจะแล้วเสร็จในปี 65 และจำให้สามารถรองรับผู้โดยสารได้เป็น 40 ล้านคนต่อปี
3.แผนพัฒนาท่าอากาศยานเชียงใหม่ วงเงินลงทุน 12,780 ล้านบาท ได้แก่ งานก่อสร้าง อาคารผู้โดยสารหลังใหม่ ปรับปรุงอาคารผู้โดยสารระหว่างประเทศและอาคารผู้โดยสารภายในประเทศ เป็นต้น คาดดำเนินการแล้วเสร็จปี 73 และสามารถรองรับผู้โดยสาร 20 ล้านคนต่อปี
4.โครงการพัฒนาท่าอากาศยานภูเก็ต วงเงิน 12,040 ล้านบาท แบ่งเป็น 2 ระยะ ระยะแรกดำเนินการเสร็จสิ้นในปี 59 ซึ่งรองรับผู้โดยสารได้เป็น 12.5 ล้านคนต่อปี ส่วนระยะ 2 จะขยายอาคารผู้โดยสารระหว่างประเทศ ขยายลานจอดอากาศยาน ปรับปรุงถนนภายในท่าอากาศยาน คาดดำเนินการแล้วเสร็จปี 65 และจะสามารถรองรับผู้โดยสารเป็น 18 ล้านคนต่อปี
5.โครงการพัฒนาท่าอากาศยานแม่ฟ้าหลวงเชียงราย วงเงินประมาณ 5,000 ล้านบาท โดยจะขยายลานจอดอากาศยาน เพิ่มอีก 3 หลุมจอด ปรับเปลี่ยนเส้นทางการขับอากาศยาน การก่อสร้างลานจอดเฮลิคอปเตอร์ คาดดำเนินการแล้วเสร็จในปี 65 จะรองรับผู้โดยสารได้เป็น 3 ล้านคนต่อปี
6.โครงการพัฒนาท่าอากาศยานหาดใหญ่ วงเงินประมาณ 15,000 ล้านบาท คาดแล้วเสร็จปี 73 และรองรับผู้โดยสารได้ 10 ล้านคนต่อปี
สำหรับผลการดำเนินงานรอบ 8 เดือนปีงบประมาณ 59 (ต.ค. 58-พ.ค.59) มีเที่ยวบินให้บริการ  519,157 เที่ยวบิน เพิ่มขึ้น 10.11% จากช่วงเดียวกันของปีก่อน โดยเฉพาะท่าอากาศยานดอนเมืองและเชียงใหม่ ที่มีเที่ยวบินระหว่างประเทศเพิ่มขึ้นในเส้นทางบินระหว่างไทยและจีน ขณะที่ผู้โดยสารมีจำนวน 81,124,861 คน เพิ่มขึ้น 13.43% จากช่วงเดียวกันของปีก่อน
“ภาพรวมยังคงเติบโตอย่างต่อเนื่องทั้งเที่ยวบินและผู้โดยสาร โดยเฉพาะปริมาณการจราจรที่มาจากกลุ่มสายการบินต้นทุนต่ำ ที่ทำการตลาดอย่างต่อเนื่อง รวมทั้งนโยบายส่งเสริมการท่องเที่ยวของรัฐบาลและการเมืองที่มีเสถียรภาพยิ่งส่งผลให้มีปริมาณเที่ยวบินและผู้โดยสารเพิ่มขึ้น” นายนิตินัย กล่าว